Адыгэбзэм ирилажьэхэр Черкесск къалэм зэхуешэс
Дыгъэгъазэм и 18-20 махуэхэм Черкесск къалэм щекIуэкIащ егъэджэныгъэм и пщалъэр зыубзыху къэрал стандартыр гъэзэщIа щыхъу иджырей зэманым адыгэбзэм иIэ щытыкIэмрэ зэрызиужьыфыну Iэмалхэмрэ ятеухуа конфе-ренцэ. Ар къызэрагъэпэщат Къэрэшей-Шэрджэс Республикэм и Адыгэ жылагъуэ зэгухьэныгъэхэм я хасэмрэ КъШР-м Лъэпкъ IуэхухэмкIэ, хъыбарегъащIэ IэнатIэхэмрэ печатымкIэ и министерствэмрэ.
Хъуажь Фахъри и псалъэ. Зэхуэсым зыкърагъэхьэлIат КъБР-м, АР-м, КъШР-м щыщу бзэм елэжьхэр, егъэджакIуэхэр, методистхэр, аспирантхэр. Пленарнэ зэIущIэм къыщыпсэлъахэщ КъШР-м Лъэпкъ IуэхухэмкIэ, хъыбарегъащIэ IэнатIэхэмрэ печатымкIэ и министр Кратов Евгений, Къэбэрдей-Балъкъэрым и щIэныгъэ-къэхутакIуэ институтым и лэжьакIуэхэу БакIуу Хъанджэрийрэ Хъуажь Фахърирэ, Адыгэ Республикэм и щIэныгъэ-къэхутакIуэ институтым и лэжьакIуэ Агъыржэнокъуэ Симхъан сымэ.
ЗэIущIэхэр нэхъыбэу зэрекIуэкIар адыгэбзэщ. Абы къыщаIэта Iуэхугъуэхэр щызэпкърахащ секцэу 6-м. Конференцым и къызэгъэпэщакIуэхэм яубзыхуа унэтIыныгъэхэм ящыщт: лъэпкъыбзэ адыгэбзэр хъумэным икIи зегъэужьыным и хэкIыпIэхэр; анэдэлъхубзэмрэ егъэджэныгъэм и пщалъэр зыубзыху къэрал стандартымрэ; бзэр курыт школхэм, еджапIэ нэхъыщхьэхэм егъэджэнымкIэ хабзэ яхуэхъуа Iэмалхэмрэ щIэуэ къэунэхуа бгъэдыхьэкIэхэмрэ; иджырей технологиещIэхэр еджапIэ-хэм къызэрыщагъэсэбэпыр; адыгэ литературэбзэхэмрэ адыгэ тхыбзитIым я зы тхыпкъылъэмрэ; IуэрыIуатэр, бзэр, лъэпкъ хабзэр егъэджыныр егъэфIэкIуэныр; нэхъыщхьэ, курыт, пэщIэдзэ еджапIэхэм анэ-дэлъхубзэр щегъэджы- ным и методологиер, хэхэс адыгэхэм анэдэлъхубзэр яджынымкIэ Iуэхур зытетыр, нэгъуэщIхэри.
Зэхуэсым и лэжьыгъэм жыджэру хэтахэм ящыщщ КъБР-м щIыхь зиIэ и егъэджакIуэ Бекъан Масирэт, КъБКъУ-м и еджэныгъэ-методикэ управленэм и лэжьакIуэ, Къэбэрдей Адыгэ Хасэм и тхьэмадэм и къуэдзэ, конференцым и къызэгъэпэщакIуэм и къуэдзэ Щоджэн Iэминат, «Эльбрус» тхылъ тедзапIэм адыгэбзэкIэ тхылъхэр къыдэзыгъэкI и къудамэм и редактор Мэлей ФатIимэ, КъБКъУ-м и аспирантурэм и еджакIуэхэу Ардавэ Залинэ, Еутых Аднан, нэгъуэщIхэри.
ЗэIущIэм жыджэру хэлэжьыхьащ илъэс куэд хъуауэ егъэджэныгъэ IэнатIэм пэрыт егъэджакIуэ Iэзэхэр. Ахэр я лэжьэкIэмкIэ, къагъэсэбэп IэмалхэмкIэ ядэгуэшащ къызэхуэсахэм.
Конференцым и къызэгъэпэщакIуэ, Къэрэшей-Шэрджэс Республикэм и Адыгэ жылагъуэ зэгухьэныгъэхэм я хасэм и тхьэмадэ Уэхъутэ Александр зэIущIэм кърихьэлIахэм фIыщIэ яхуищIащ, анэдэлъхубзэр хъумэнымрэ абы зегъэужьынымрэ гууз-лыуз зиIэ дэтхэнэми ехъуэхъуащ а IэнатIэ мытыншым ехъулIэныгъэхэр яIэу пэрыты-ну.
Зэхуэсым кърихьэлIахэм Уэхъутэ Александр яхэту.
Дунейпсо щIэныгъэ конференцым хэтахэм абы зыщытепсэлъыхьа Iуэхугъуэхэмрэ къалэн зыщащIыжахэмрэ къыщыгъэлъэгъуа резолюцэ къащтащ. Мыгувэу къыдэкIынущ зэхуэсым хэтахэм я къэпсэлъэныгъэхэр щызэхуэхьэса тхылъ.
Къэрэнашэ Мадинэ.
